Når det gjelder englandsfartøyene hadde direktoratet ansvaret for disse bare fra de begynte å komme tilbake til Norge i 1945 til ut på høsten samme år, og igjen fra 1949 da en overtok avviklingen av Londonkontoret. De første erstatningsberegningene ble foretatt av en komite under Londonkontoret («Londontaksten»), men ble slik som krigsforsikringen overlatt RFFF, fra 24. oktober 1945. Fra 1. juni 1953 overtok imidlertid direktoratet ansvaret for resten av oppgjøret fra RFFF. Erstatningsoppgjøret ble regulert ved lov av 9. mai 1947 om erstatning for tap og av savn av fiskefartøyer m.v. som har vært rekvirert i medhold av prov. anordning av 18. mai 1940 (jfr. anordning av 31. januar 1941). Se også Ot. prp. 154, 1945/46 og St. prp. 1, 1954, Tillegg 9.